Wees op die regte Plek | Netwerk24
Deur Stephan Joubert 11 Februarie 2019 00:00
"Ligging, ligging, ligging!" Die regte adres is alles, ook vir navolgers van die Here. Met name is dit die Here se wingerd. In Lukas 13:6-9 vertel Jesus van dié wingerd. Hyself is hier aan die werk as die Tuinier. Hier sorg Hy vir vrugte in oorvloed. Hier versorg Hy ook daardie een vrugtelose vyeboom wat nutteloos in die wingerd rondstaan. Jesus plaas sy eie reputasie op die spel deur al die werk te doen sodat hierdie boompie kan vrugte dra.
Ek het 'n vermoede ek is hierdie vrugtelose vrugteboom wat net ruimte opneem in die Here se wingerd. Maar ek weet iets aardskuddend – ek weet die Tuinier gee nie op met my nie. Hy het 'n seisoen van grasie vir my bewerkstellig, 'n seisoen van hemelse bemesting. Daarom vertoef ek in sy wingerd. Ek kyk elke dag waar die Here is, dan sorg ek dat ek daar is. Daar is die wingerd. Daar reën dit seën. Daar neem die regte vrug vorm aan. Wees saam met my daar. –